รัฐบาลไทย-ข่าวทำเนียบรัฐบาล-คำกล่าว พลเอก ประยุทธ์ จันทร์โอชา นายกรัฐมนตรี เนื่องในโอกาสวันขึ้นปีใหม่ พุทธศักราช 2566
วันเสาร์ที่ 31 ธันวาคม 2565
31/12/2565
คํากล่าว พลเอก ประยุทธ์ จันทร์โอชา นายกรัฐมนตรี เนื่องในโอกาสวันขึ้นปีใหม่ พุทธศักราช 2566
คํากล่าว พลเอก ประยุทธ์ จันทร์โอชา
นายกรัฐมนตรี
เนื่องในโอกาสวันขึ้นปีใหม่ พุทธศักราช 2566
พี่น้องประชาชนชาวไทยที่รักทุกท่าน
​เนื่องในศุภวาระขึ้นปีใหม่ พุทธศักราช 2566 ผมขอส่งความระลึกถึงและความปรารถนาดีมายังพี่น้องชาวไทยทุกคน และขอเชิญชวนปวงชนชาวไทยทุกหมู่เหล่า ร่วมใจกัน ตั้งจิตอธิษฐาน อาราธนาคุณพระศรีรัตนตรัย และอํานาจสิ่งศักดิ์สิทธิ์ในสากล โปรดดลบันดาลประทานพรให้ พระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงและพระบรมวงศานุวงศ์ทุกพระองค์ ทรงพระเจริญด้วยพระพลานามัยสมบูรณ์แข็งแรง มีพระชนมายุยิ่งยืนนาน ทรงพระเกษมสําราญ มีพระราชประสงค์จํานงค์หมายสิ่งใด ขอจงสัมฤทธิ์ดังพระราชหฤทัยปรารถนา ทรงสถิตเป็นมิ่งขวัญร่มเกล้าแก่เหล่าพสกนิกรชาวไทย ตราบนิจนิรันดร์
พี่น้องประชาชนที่รักครับ
​ปีพุทธศักราช2565ที่ผ่านมา ผมถือว่าเป็น “ปีแห่งชัยชนะ” ของประเทศไทยของเรา ที่สามารถก้าวผ่าน “วิกฤตซ้อนวิกฤต” ที่ส่งผลกระทบต่อชีวิตความเป็นอยู่ของคนทั้งโลก
​ชัยชนะแรกคือ ชัยชนะเหนือ “สงครามโควิด” ด้วยความเป็นน้ําหนึ่งใจเดียวกันของคนทั้งชาติเอาชนะอุปสรรคนานัปการ เสียสละ อดทน และร่วมมือกันทําตามคําแนะนํา และมาตรการด้านสาธารณสุข จนสามารถกลับมาประกอบอาชีพ ใช้ชีวิต และไปมาหาสู่กันได้ แบบNew normalซึ่งทั่วโลกให้การยอมรับ และถือเป็นโมเดลแห่งความสําเร็จหนึ่งของโลก รวมทั้งสามารถ “เปิดประเทศ” ต้อนรับนักท่องเที่ยวชาวต่างชาติ มากกว่าเป้าหมาย10ล้านคนยิ่งกว่านั้น เรายังสามารถสร้างความเชื่อมั่น และประสบความสําเร็จอย่างสูง ในการเป็น “เจ้าภาพ” จัดการประชุมสุดยอดผู้นําเขตเศรษฐกิจเอเปค2022ตลอดจนการประชุมที่เกี่ยวเนื่อง อีกนับร้อยเวทีการประชุม และการเป็น “เจ้าบ้านที่ดี” ของชาวไทยทั้งประเทศ ที่ช่วยเสริมสร้างบรรยากาศที่ดี ต่อการแสวงหาความร่วมมือระหว่างกันในทุกมิติ อีกทั้งยกระดับบทบาทของไทยในเวทีโลกให้โดดเด่นขึ้น
​ชัยชนะต่อมาคือ ไม่เพียงประเทศไทยจะสามารถรักษาเสถียรภาพทางเศรษฐกิจ และลดผลกระทบทั้งทางตรงและทางอ้อม ต่อความเป็นอยู่ของพี่น้องประชาชนในภาพรวม จากความขัดแย้งทางการเมือง และภูมิรัฐศาสตร์ระหว่างประเทศ ในช่วงปีที่ผ่านมาแล้ว โดยเรากลับสามารถ “พลิกสถานการณ์” ภาคเศรษฐกิจ ที่ทั่วโลกกําลังซบเซา แต่การส่งออกของเรายังเข้มแข็งต่อเนื่อง การค้าขายก็เริ่มมีสัญญาณที่ดี การลงทุนยิ่งกลับมาโดดเด่นอีกครั้งและการท่องเที่ยวก็กําลังฟื้นตัวแรง ซึ่งผมเชื่อมั่นว่ากิจกรรมเหล่านี้ จะเป็น “เครื่องยนต์” สําคัญ ในการขับเคลื่อนเศรษฐกิจของประเทศเราต่อไปในปีหน้า และปีถัดๆ ไปโดยเฉพาะอย่างยิ่ง “การพลิกบทบาท” ของประเทศ ไปสู่ “ฐานการผลิตและส่งออกยานยนต์ไฟฟ้า หรือEVรวมทั้งชิ้นส่วนอะไหล่” ที่สําคัญแห่งหนึ่งของโลก ซึ่งเป็นผลมาจากความชัดเจนในระดับนโยบาย การมียุทธศาสตร์ชาติระยะยาว และการเร่งรัดลงทุนโครงสร้างพื้นฐานสําคัญๆ ของประเทศ ในช่วงที่ผ่านมา ซึ่งสะท้อนความจริงใจของรัฐบาล และสร้างความเชื่อมั่นประเทศไทย ในสายตาชาวโลก
​สําหรับในปีหน้า และต่อจากนี้ไป เรายังมีความท้าทายด้านเศรษฐกิจและสังคม ที่ต้องเผชิญอีกหลายประการ “วิกฤตซ้อนวิกฤต” ข้างต้น ก็ยังไม่รู้ว่าจะยุติลงเมื่อใด แต่ผมเชื่อว่า “พลังแห่งความรัก-ความสามัคคี” ของเราทุกคน จะหนุนนําให้ชาติบ้านเมืองผ่านพ้นอุปสรรค และความท้าทายเหล่านั้น ไปได้ด้วยดี มีความ “มั่นคง มั่งคั่ง ยั่งยืน” บรรลุตามเป้าหมายร่วมกัน ที่ได้กําหนดเอาไว้โดยผมขอเชิญชวนให้ร่วมกันปฏิบัติ “ภารกิจเพื่อชาติ” อีกครั้ง คือ
​ประการแรกยังคง “ไม่ประมาท การ์ดไม่ตก” เพื่อลดความเสี่ยง และเน้นการป้องกัน ไม่ให้โควิด-19กลับมาแพร่ระบาดใหญ่ซ้ําอีก
​ประการที่2เป็น “เจ้าบ้านที่ดี” ต้อนรับการมาเยือนของนักท่องเที่ยว นักธุรกิจ นักลงทุน จากทั่วโลก เพื่อให้ชาวต่างชาติรู้สึกประทับใจ อบอุ่น และปลอดภัย เมื่ออยู่เมืองไทย...เหมือนอยู่บ้านตนเอง
​ประการที่3เป็น “พลเมืองที่ดี” โดยทําหน้าที่ของตนเองอย่างเต็มศักยภาพ และพัฒนาตนเองอย่างต่อเนื่อง เพื่อร่วมกันเป็น “พลังขับเคลื่อน” การพัฒนาประเทศและสังคม ให้เจริญก้าวหน้าอย่างแข็งแกร่งต่อไป
พี่น้องประชาชนทุกท่านครับ
​ช่วงบรรยากาศแห่งความสุข ในการต้อนรับปีใหม่นี้ ผมหวังเป็นอย่างยิ่งว่าเราทุกคนจะได้ใช้เวลาอันมีค่าร่วมกับครอบครัว พี่น้อง และญาติมิตร อย่างมีความสุข มอบความรักและความปรารถนาดี ให้เป็นของขวัญอันประเสริฐแก่กันและกันเฉลิมฉลองอย่างมีสติและไม่ประมาท มีน้ําใจและเอื้ออาทรต่อผู้ร่วมทาง ในการเดินทางกลับภูมิลําเนา โดยสวัสดิภาพเพื่อให้เทศกาลแห่งความอบอุ่นนี้ มีแต่ความทรงจําที่ดี ก้าวเข้าสู่ศักราชใหม่ด้วยความสดชื่นแจ่มใส เต็มเปี่ยมไปด้วย “พลังบวก”
​ในโอกาสนี้ ผมขอขอบคุณเจ้าหน้าที่พลเรือน ตํารวจ ทหาร และอาสาสมัครทุกท่าน ที่ปฏิบัติงานอยู่ตามแนวชายแดน หรือพื้นที่ธุรกันดารห่างไกล และพื้นที่ประสบภัยต่างๆ ทั่วประเทศ ในการช่วยเหลือ ดูแล ชีวิตและทรัพย์สินของพี่น้องประชาชน ให้อยู่ในความปลอดภัยเป็นอย่างดี ตลอดทั้งปีที่ผ่านมา และขอเป็นกําลังใจให้แก่เจ้าหน้าที่ผู้ปฏิบัติงานในช่วงเทศกาลเฉลิมฉลอง ที่คอยอํานวยความสะดวก และดูแลช่วยเหลือพี่น้องประชาชนที่เดินทางกลับภูมิลําเนา ด้วยความราบรื่น เพื่อร่วมกันเติมความสุขให้คนไทยจากใจจริง
​เนื่องในวาระอันเป็นศุภมิ่งมงคลขึ้นปีใหม่ พุทธศักราช 2566 ผมขออันเชิญคุณพระศรีรัตนตรัย และอํานาจสิ่งศักดิ์สิทธิ์ทั้งหลาย ที่ทุกท่านเคารพนับถือ อีกทั้ง เดชะพระบารมีแห่งองค์พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี โปรดดลบันดาลประทานพร ให้พี่น้องประชาชนชาวไทย ที่เคารพรักทุกท่าน ประสบแต่สิ่งอันเป็นมงคล มีความสุข ความเจริญ มีสุขภาพพลานามัยสมบูรณ์แข็งแรง  ปราศจากภยันอันตรายทั้งปวง มีกําลังกาย กําลังใจ และกําลังสติปัญญา ที่เข้มแข็งและขอจงสัมฤทธิผลดั่งใจ ในสิ่งพึงปรารถนาทุกประการ โดยทั่วกัน
​​สวัสดีปีใหม่2566ครับ